b'\n_START_ARTICLE_\nMinmi\n_START_SECTION_\nOtkri\xc4\x87e i vrste\n_START_PARAGRAPH_\nOstaci roda Minmi prvi su put prona\xc4\x91eni kod kri\xc5\xbeanja Minmi u formaciji Bungil, u blizini grada Roma u Queenslandu (Australija). Prvi ju je put opisao Ralph E. Molnar 1980. godine, a on je tako\xc4\x91er dao naziv i tipi\xc4\x8dnoj (i jedinoj poznatoj) vrsti.\n_START_SECTION_\nOpis\n_START_PARAGRAPH_\nMinmi je imala \xc4\x8detiri noge, koje su bile prili\xc4\x8dno duge u odnosu na druge vrste ankilosaura, pri \xc4\x8demu su stra\xc5\xbenje noge bile ve\xc4\x87e od prednjih. Vrat joj je bio kratak, a lubanja \xc5\xa1iroka s vrlo malenim mozgom. Taj je dinosaur dosezao du\xc5\xbeinu od oko 2 m, a bio je visok otprilike 1 m u to\xc4\x8dki ramena. Minmi se vjerojatno kretala relativno sporo. Znansvenici su to odredili na temelju procijenjene mase i du\xc5\xbeine nogu procijenjene po fosiliziranim otiscima stopala.\n_START_SECTION_\nPaleobiologija\n_START_PARAGRAPH_\nMinmi je bio malen oklopljeni dinosaur koji pripada porodici Ankylosauridae. Bio je \xc4\x8detverono\xc5\xbena \xc5\xbeivotinja dugog repa i, kao i ostali ankilosauri, bio je biljojed. Za razliku od ve\xc4\x87ine dinosaura biljojeda, postoje izravni dokazi o njegovoj ishrani: poznat je sadr\xc5\xbeaj \xc5\xbeeluca kod dobro o\xc4\x8duvanih i gotovo potpunih primjeraka roda Minmi. \xc5\xbdeluci tih primjeraka sadr\xc5\xbee fragmente vlaknastih ili vaskularnih biljnih tkiva, plodnih tijela, sferi\xc4\x8dnog sjemenja i vezikularnih tkiva (mogu\xc4\x87i sporangiji paprati). Naj\xc4\x8de\xc5\xa1\xc4\x87i su ostaci vlaknastih ili vaskularnih fragmenata, \xc4\x8dija je veli\xc4\x8dina obi\xc4\x8dno u rasponu od 0,6 do 2,7 milimetara i koji imaju jasno rezane krajeve, pod pravim kutom u odnosu na dulju os svakog fragmenta. Zbog malene veli\xc4\x8dine fragmenata, smatra se da su trgani s biljaka komadi\xc4\x87 po komadi\xc4\x87 ili da su sjeckani u ustima, ali u svakom je slu\xc4\x8daju postojao odre\xc4\x91eni stupanj obrade hrane u ustima. Mogu\xc4\x87e je da su ti maleni fragmenti dolazili od gran\xc4\x8dica ili peteljki, ali njihova veli\xc4\x8dina vi\xc5\xa1e ukazuje na to da je u pitanju li\xc5\xa1\xc4\x87e. Jasno rezani krajevi fragmenata i nepostojanje gastrolita ukazuju na to da se ta \xc5\xbeivotinja vi\xc5\xa1e oslanjala na obradu u ustima nego na gastrolite. Sjemenje (0,3\xc2\xa0mm) i plodna tijela (4,5\xc2\xa0mm) gutani su cijeli. Usporedba sadr\xc5\xbeaja \xc5\xbeeluca i izmeta kod dana\xc5\xa1njih biljojeda - gusaka, emua i nekih gu\xc5\xa1tera - ukazuju na to da je taj primjerak roda Minmi imao sofisticiraniji na\xc4\x8din rezanja biljaka._NEWLINE_Imao je ko\xc5\xa1tane izrasline na glavi, le\xc4\x91ima, trbuhu, nogama i repu. Prona\xc4\x91eno je nekoliko tipova oklopa na prirodnom mjestu na tijelu kod primjeraka roda Minmi sp., uklju\xc4\x8duju\xc4\x87i i malena oko\xc5\xa1tanja, malene grebenaste plo\xc4\x8dice, velike plo\xc4\x8de bez grebena na nju\xc5\xa1ci, velike plo\xc4\x8de s grebenom na vratu, ramenima, a mogu\xc4\x87e i repu, plo\xc4\x8de nalik na bodlje na kukovima i kombinaciju grebenastih i brazdastih plo\xc4\x8da i trokutnih plo\xc4\x8da na repu. Postojao je jedan prsten od plo\xc4\x8da na vratu. Raspored plo\xc4\x8da na repu nije jasan, mada je mogu\xc4\x87e da su se trokutne plo\xc4\x8de nalazile sa strane repa, a duge plo\xc4\x8de formirale red du\xc5\xbe vrha repa. Me\xc4\x91utim, za razliku od ostalih ankilosaura, Minmi je imao horizontalne ko\xc5\xa1tane plo\xc4\x8de koje su se nalazile sa strana njegovih kralje\xc5\xbeaka, \xc5\xa1to je osobina po kojoj je i tipi\xc4\x8dna vrsta dobila naziv M. paravertebrata.'